|  |
| --- |
| ЗАЦВЕРДЖАНА |
| Пастанова Міністэрства адукацыі |
| Рэспублікі Беларусь29.06.2023 № 181 |

Вучэбная праграма

па вучэбным прадмеце «Беларуская мова» для VІІ класа ўстаноў адукацыі, якія рэалізуюць адукацыйныя праграмы агульнай сярэдняй адукацыі з беларускай і рускай мовамі навучання і выхавання

ГЛАВА 1

Агульныя палажэнні

1. Вучэбная праграма па вучэбным прадмеце «Беларуская мова» (далей – вучэбная праграма) прызначана для вывучэння вучэбнага прадмета «Беларуская мова» ў V–ІХ класах устаноў адукацыі, якія рэалізуюць адукацыйныя праграмы агульнай сярэдняй адукацыі.

2. Дадзеная вучэбная праграма разлічана: у V–VІ класах на 105 гадзін (3 гадзіны на тыдзень), VІІ–VІІІ класах на 70 гадзін (2 гадзіны на тыдзень), ІХ класе – на 68 гадзін (2 гадзіны на тыдзень).

3. Мэта навучання беларускай мове – фарміраванне ў вучняў сістэмы ведаў пра мову і маўленне, навыкаў выкарыстання беларускай мовы ва ўсіх відах маўленчай дзейнасці (чытанне, слуханне, гаварэнне, пісьмо); развіццё камунікатыўнай, духоўна-маральнай, грамадзянскай і мастацка-эстэтычнай культуры вучняў.

4. Задачы:

моўнае і маўленчае развіццё вучняў на аснове засваення ведаў аб сістэме беларускай мовы на ўсіх яе ўзроўнях (фанетычным, лексічным, граматычным); валоданне нормамі беларускай літаратурнай мовы (арфаэпічнымі, акцэнталагічнымі, лексічнымі, фразеалагічнымі, словаўтваральнымі, марфалагічнымі, сінтаксічнымі, арфаграфічнымі і пунктуацыйнымі), правіламі функцыянавання моўных сродкаў у маўленні, развіццё ўменняў карыстацца мовай у розных відах маўленчай дзейнасці;

фарміраванне і развіццё камунікатыўных уменняў ствараць самастойныя выказванні розных тыпаў, стыляў і жанраў маўлення ў вуснай і пісьмовай формах на прапанаваную і самастойна выбраную тэму на аснове авалодання маўленчай тэорыяй і культурай маўлення, спосабамі перадачы думкі ў вуснай і пісьмовай формах;

фарміраванне маўленчай культуры вучняў на аснове засваення мовы як формы выражэння нацыянальнай культуры, узаемасувязі мовы і гісторыі народа, нацыянальна-культурнай спецыфікі беларускай мовы; развіццё здольнасці карыстацца культуралагічнымі звесткамі для забеспячэння паўнавартаснай камунікацыі;

фарміраванне сродкамі беларускай мовы сістэмы агульначалавечых і нацыянальных ідэалаў, традыцый, звычаяў, каштоўнасцей беларускага народа, норм, якія рэгулююць паводзіны асобы ў грамадстве.

5. На вучэбных занятках рэкамендуецца выкарыстоўваць разнастайныя метады навучання і выхавання: гутарку, самастойную работу, наглядныя метады, выкананне практыкаванняў, практычных работ і іншыя метады. З мэтай актывізацыі пазнавальнай дзейнасці вучняў выкарыстоўваюцца метады праблемнага навучання, інтэрактыўныя, эўрыстычныя, гульнявыя метады, дыскусіі, метад праектаў і іншыя метады.

Мэтазгодна спалучаць франтальныя, групавыя, парныя і індывідуальныя формы навучання, выкарыстоўваць такія віды ўрокаў, як урок-даследаванне, урок-практыкум, урок-экскурсія, урок-гульня, інтэграваны ўрок і іншыя віды ўрокаў.

Выбар форм і метадаў навучання і выхавання вызначаецца педагагічным работнікам самастойна на аснове мэт і задач вывучэння пэўнай тэмы, сфармуляваных у вучэбнай праграме патрабаванняў да вынікаў вучэбнай дзейнасці вучняў з улікам іх узроставых і індывідуальных асаблівасцей.

Работа па развіцці маўлення арганізуецца на кожным уроку, пры вывучэнні ўсіх раздзелаў і тэм курса беларускай мовы. Вучэбная праграма прадугледжвае гадзіны толькі на  пісьмовыя кантрольныя і навучальныя работы, на напісанне якіх адводзіцца асобны ўрок (асобныя ўрокі).

Прыкладныя віды дзейнасці, якія мэтазгодна выкарыстоўваць на вучэбных занятках па беларускай мове:

чытанне тэкстаў, вызначэнне асноўных прымет тэксту (тэматычнае адзінства, разгорнутасць, паслядоўнасць, звязнасць, завершанасць); выяўленне спосабу і сродкаў сувязі сказаў і частак тэксту;

чытанне і аналіз тэкстаў розных стыляў, абгрунтаванне выбару моўных сродкаў у іх; выяўленне ў тэкстах вывучаных моўных адзінак, вызначэнне іх сэнсава-граматычнай і стылістычнай ролі ў тэкстах;

выкананне розных відаў навучальных і кантрольных работ (дыктантаў, пераказаў, перакладаў, сачыненняў, тэставых работ і іншых відаў);

складанне вучэбных паведамленняў на аснове матэрыялаў вучэбнага дапаможніка (табліц, схем, алгарытмаў), складанне плана тэксту, тэзісаў, канспекта; самастойнае складанне табліц, схем, алгарытмаў, апорных канспектаў для абагульнення і сістэматызацыі вывучанага матэрыялу (пад кіраўніцтвам педагагічнага работніка); удзел у дыспуце на маральна-этычную тэму;

напісанне самастойных тэкстаў пэўнага стылю і жанру, тэкстаў на адну тэму ў розных стылях;

рэдагаванне тэкстаў розных стыляў, знаходжанне і выпраўленне маўленчых недахопаў, арфаграфічных, пунктуацыйных і граматычных памылак.

6. Да прадметных вынікаў вучэбнага прадмета «Беларуская мова» адносяцца моўная, маўленчая, камунікатыўная, лінгвакультуралагічная і сацыякультурная кампетэнцыі.

Моўная кампетэнцыя – валоданне ведамі аб сістэме мовы на ўсіх яе ўзроўнях (фанетычным, лексічным, граматычным), правіламі функцыянавання моўных сродкаў у маўленні; нормамі літаратурнай мовы.

Маўленчая кампетэнцыя – валоданне спосабамі перадачы думкі сродкамі мовы ў вуснай і пісьмовай формах, уменнямі карыстацца мовай у розных відах маўленчай дзейнасці.

Камунікатыўная кампетэнцыя – валоданне вучнямі культурай маўлення, правіламі маўленчых зносін і рознымі відамі маўленчай дзейнасці; сфарміраванасць уменняў ствараць самастойныя вусныя і пісьмовыя выказванні розных тыпаў, стыляў і жанраў у адпаведнасці з мэтамі і задачамі зносін.

Лінгвакультуралагічная кампетэнцыя – усведамленне вучнямі мовы як феномена культуры, у якім знайшлі адбітак яе праяўленні, засваенне нацыянальна маркіраваных адзінак беларускай мовы, развіццё здольнасці адэкватна ўжываць іх у маўленні, авалоданне мовай як сістэмай захавання і перадачы каштоўнасцей культуры.

Сацыякультурная кампетэнцыя ***–*** засваенне сацыяльных норм маўленчых паводзін, культурных каштоўнасцей беларускага народа і агульначалавечых каштоўнасцей, ідэалаў, традыцый, звычаяў, якія рэгулююць узаемадзеянне і паводзіны людзей у грамадстве, фарміраванне здольнасці карыстацца культуразнаўчымі звесткамі ў працэсе маўленчых зносін, развіццё сродкамі мовы інтэлектуальнай, камунікатыўнай, духоўна-маральнай, грамадзянскай культуры вучняў.

Да метапрадметных вынікаў асваення зместу вучэбнага прадмета «Беларуская мова» адносяцца гатоўнасць вучня да вучэбна-пазнавальнай дзейнасці, засваенне ўніверсальных вучэбных дзеянняў і міжпрадметных паняццяў, у тым ліку:

ажыццяўленне прыёмаў разумовай дзейнасці на адпаведным узроставым асаблівасцям узроўні: уменне аналізаваць і сінтэзаваць, аперыраваць паняццямі, рабіць абагульненні, устанаўліваць аналогіі і прычынна-выніковыя сувязі, класіфікаваць, рабіць вывады і падагульненні;

здольнасць пісьменна і аргументавана выкладаць свае думкі ў вуснай і пісьмовай форме; адстойваць і абгрунтоўваць свой пункт гледжання;

уменне свядома выкарыстоўваць маўленчыя сродкі для ажыццяўлення камунікацыі; наяўнасць сфарміраваных навыкаў усвядомленага чытання тэкстаў розных стыляў і жанраў;

уменне выкарыстоўваць розныя крыніцы інфармацыі з вучэбна-пазнавальнымі мэтамі, працаваць з тэкставай і графічнай інфармацыяй, вылучаць галоўнае; рацыянальна і бяспечна выкарыстоўваць інфармацыйныя камунікацыйныя тэхналогіі пры рашэнні рознага роду задач; крытычна ацэньваць і інтэрпрэтаваць інфармацыю, якая змяшчаецца ў розных крыніцах;

праяўленне цікавасці да вучэбна-даследчай і праектнай дзейнасці, здольнасць і гатоўнасць да самастойнай творчай дзейнасці.

Да асобасных адукацыйных вынікаў належаць: валоданне беларускай мовай як сродкам пазнання свету, далучэння да культуры як сістэмы каштоўнасцей і норм паводзін; валоданне пачуццём патрыятызму, грамадзянскасці, захаванне нацыянальнай ідэнтычнасці ў полікультурным соцыуме; дэманстрацыя ўстойлівай цікавасці да самастойнай дзейнасці, самапазнання, самаразвіцця; здольнасць да супрацоўніцтва і камунікацыі ў розных сітуацыях і ўмовах маўленчых зносін.

ГЛАВА 2

ЗМЕСТ ВУЧЭБНАГА ПРАДМЕТА. АСНОЎНЫЯ ПАТРАБАВАННІ ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

VІІ клас

(70 гадзін на год, 2 гадзіны на тыдзень,

з іх 17 гадзін – на кантрольныя і навучальныя пісьмовыя работы, на напісанне якіх адводзяцца асобныя ўрокі; 1 гадзіна рэзервовая)

Валоданне літаратурнай мовай – асноўны паказчык культуры чалавека

(1 гадзіна)

Нормы сучаснай беларускай літаратурнай мовы. Маўленчы этыкет.

Віды дзейнасці: чытанне тэкстаў з захаваннем арфаэпічных і акцэнталагічных норм беларускай літаратурнай мовы; пісьмовае афармленне тэкстаў з захаваннем асноўных норм беларускай літаратурнай мовы; падбор слоў і выразаў да сітуацый у адпаведнасці з правіламі маўленчага этыкету; удзел у дыялогах з выкарыстаннем слоў і выразаў маўленчага этыкету.

Асноўныя патрабаванні да вынікаў вучэбнай дзейнасці вучняў

Ведаць:

асноўныя нормы сучаснай беларускай літаратурнай мовы, правілы маўленчага этыкету.

Умець:

адрозніваць нормы беларускай літаратурнай мовы.

Валодаць:

нормамі сучаснай беларускай літаратурнай мовы ва ўласным вусным і пісьмовым маўленні; захоўваць правілы маўленчага этыкету.

Тэкст

(2 гадзіны)

Тэкст і яго асноўныя прыметы. Спосабы і сродкі сувязі сказаў і частак тэксту.

Паглыбленне паняцця пра разважанне як тып маўлення.

Віды дзейнасці: чытанне тэкстаў, вызначэнне асноўных прымет тэксту (тэматычнае адзінства, разгорнутасць, паслядоўнасць, звязнасць, завершанасць); выяўленне спосабу і сродкаў сувязі сказаў і частак тэксту; удзел у дыспуце на маральна-этычную тэму.

Асноўныя патрабаванні да вынікаў вучэбнай дзейнасці вучняў

Ведаць:

прыметы тэксту, спосаб і сродкі сувязі сказаў у тэксце.

Умець:

вызначаць прыметы тэксту, спосаб і сродкі сувязі сказаў і частак тэксту; ствараць вусныя і пісьмовыя выказванні рознай жанрава-стылістычнай прыналежнасці з выкарыстаннем слоў розных часцін мовы ў якасці сродкаў сувязі сказаў у тэксце; прымаць удзел у дыспуце на маральна-этычную тэму.

Валодаць:

нормамі беларускай літаратурнай мовы пры стварэнні вусных і пісьмовых выказванняў, удзеле ў дыспуце на маральна-этычную тэму.

Паўтарэнне вывучанага ў V–VI класах

(2 гадзіны)

Назоўнік, прыметнік, займеннік, лічэбнік як часціны мовы, іх граматычныя прыметы.

Будова слова. Словаўтварэнне вывучаных часцін мовы.

Віды дзейнасці: аналіз тэкстаў розных стыляў і жанраў, абгрунтаванне мэтазгоднасці ўжывання ў іх моўных сродкаў з улікам маўленчай сітуацыі; вызначэнне граматычных прымет вывучаных часцін мовы; стварэнне паведамленняў на лінгвістычную тэму пра вывучаныя часціны мовы на аснове табліц і схем; стварэнне ўласных выказванняў з мэтазгодным выкарыстаннем слоў розных часцін мовы.

Асноўныя патрабаванні да вынікаў вучэбнай дзейнасці вучняў

Ведаць:

граматычныя прыметы, асноўныя спосабы словаўтварэння вывучаных часцін мовы.

Умець:

распазнаваць у тэксце назоўнікі, прыметнікі, лічэбнікі, займеннікі, даваць ім граматычную характарыстыку; абгрунтоўваць мэтазгоднасць ужывання моўных сродкаў з улікам маўленчай сітуацыі; вызначаць граматычныя прыметы вывучаных часцін мовы.

Валодаць:

марфалагічнымі моўнымі сродкамі для стварэння ўласных выказванняў.

Стылі маўлення

(1 гадзіна)

Паглыбленне паняцця пра стылі маўлення. Стылеўтваральная роля вывучаных часцін мовы.

Віды дзейнасці: чытанне і аналіз тэкстаў розных стыляў, абгрунтаванне выбару моўных сродкаў у іх; стварэнне вусных і пісьмовых выказванняў, выяўленне сэнсава-стылістычнай ролі слоў розных часцін мовы.

Асноўныя патрабаванні да вынікаў вучэбнай дзейнасці вучняў

Ведаць:

характэрныя прыметы стыляў маўлення; мець уяўленне пра стылеўтваральную ролю вывучаных часцін мовы.

Умець:

вызначаць ролю вывучаных часцін мовы ў стварэнні тэкстаў розных стыляў маўлення; абгрунтоўваць выбар моўных сродкаў у тэкстах рознай стылявой прыналежнасці; ствараць вусныя і пісьмовыя выказванні з улікам стылеўтваральнай ролі слоў розных часцін мовы.

Валодаць:

нормамі беларускай літаратурнай мовы пры стварэнні вусных і пісьмовых выказванняў.

Дзеяслоў

(14 гадзін, з іх 3 гадзіны – на кантрольную і навучальную пісьмовыя работы)

Дзеяслоў як часціна мовы: агульнае значэнне, марфалагічныя прыметы, сінтаксічная роля. Правапіс не (ня) з дзеясловамі.

Неазначальная форма дзеяслова, яе сінтаксічная роля.

Асабовыя і безасабовыя, пераходныя і непераходныя, зваротныя і незваротныя дзеясловы (азнаямленне).

Трыванні дзеяслова. Правапіс дзеясловаў з суфіксамі -ава- (-ява-), -ыва- (-іва-), -ва-.

Лады дзеяслова (абвесны, умоўны, загадны).

Абвесны лад. Часы дзеяслова, утварэнне і ўжыванне часавых форм дзеяслова.

Змяненне дзеясловаў I і II спражэнняў. Рознаспрагальныя дзеясловы.

Спосабы ўтварэння дзеясловаў.

Кантрольны дыктант.

Навучальны пераказ тэксту з заменай часу дзеясловаў.

Віды дзейнасці: выяўленне ў тэкстах асабовых, безасабовых і зваротных дзеясловаў, дзеяслоўных словазлучэнняў, вызначэнне сэнсава-граматычнай і стылістычнай ролі дзеясловаў у тэкстах; аналіз ужывання дзеясловаў у тэкстах-апісаннях і тэкстах-апавяданнях; апісанне моўных з’яў, знаходжанне апісанняў у тэкстах навуковага стылю; чытанне і аналіз тэкстаў з дзеясловамі прошлага часу пры назоўніках, якія абазначаюць прафесіі, пасады, званні; пераказ тэксту з заменай часу дзеясловаў; марфалагічны разбор дзеясловаў.

Асноўныя патрабаванні да вынікаў вучэбнай дзейнасці вучняў

Ведаць:

агульнае значэнне, марфалагічныя прыметы, сінтаксічную ролю дзеясловаў.

Умець:

распазнаваць дзеясловы ў тэксце на аснове іх сэнсавых, марфалагічных і сінтаксічных прымет; суадносіць дзеясловы з аднакаранёвымі словамі іншых часцін мовы; вызначаць сэнсава-граматычную і стылістычную ролю дзеясловаў у тэкстах; рабіць марфалагічны разбор дзеясловаў; правільна пісаць дзеясловы ўмоўнага ладу, суфіксы -ава- (-ява-), -ыва- (-іва-), -ва- у дзеясловах, асабовыя канчаткі дзеясловаў, не (ня) з дзеясловамі; правільна ўтвараць і ўжываць у вусным і пісьмовым маўленні формы ладу і часу дзеясловаў; ужываць дзеясловы ў прамым і пераносным значэнні; карыстацца дзеясловамі-сінонімамі і дзеясловамі-антонімамі; правільна ўжываць у сказах дзеясловы прошлага часу пры назоўніках, якія абазначаюць прафесіі, пасады, званні; карыстацца дзеясловамі ў якасці тэкстаўтваральнага сродку, а таксама з улікам тыпу тэксту (дзеясловы са значэннем стану, наяўнасці – у тэкстах-апісаннях, дынамічныя дзеясловы – у тэкстах-апавяданнях); пераказваць тэксты з заменай часу дзеясловаў.

Валодаць:

нормамі ўтварэння і правапісу дзеясловаў І і ІІ спражэнняў, нормамі беларускай літаратурнай мовы пры пераказе тэксту з заменай часу дзеясловаў.

Дзеепрыметнік

(13 гадзін, з іх 4 гадзіны – на кантрольную і навучальную пісьмовыя работы)

 Дзеепрыметнік як асобая форма дзеяслова: агульнае значэнне, марфалагічныя прыметы, сінтаксічная роля.

Скланенне поўных дзеепрыметнікаў, правапіс іх склонавых канчаткаў.

Дзеепрыметнікавы зварот, знакі прыпынку.

Дзеепрыметнікі незалежнага і залежнага стану, іх утварэнне і ўжыванне. Правапіс суфіксаў дзеепрыметнікаў залежнага стану прошлага часу -н-, -ен-, -ан-, -т-. Поўная і кароткая формы дзеепрыметніка. Асаблівасці ўжывання дзеепрыметнікаў у беларускай мове.

Правапіс не (ня) з дзеепрыметнікамі.

Навучальнае сачыненне-апісанне (мастацкае апісанне знешнасці чалавека).

Кантрольны падрабязны пераказ тэксту.

Віды дзейнасці: чытанне тэкстаў, вызначэнне адрасата і мэты выказвання, знаходжанне дзеепрыметнікаў і дзеепрыметнікавых зваротаў, вызначэнне іх сэнсава-граматычнай і стылістычнай ролі; замена дзеепрыметнікаў і дзеепрыметнікавых зваротаў іншымі моўнымі сродкамі, выяўленне сэнсавых адрозненняў; марфалагічны разбор дзеепрыметнікаў, стварэнне паведамленняў на лінгвістычную тэму аб дзеепрыметніку як асобай форме дзеяслова на аснове табліц і схем; пераклад з рускай мовы на беларускую тэкстаў з элементамі апісання знешнасці чалавека; складанне мастацкіх тэкстаў з апісаннем знешнасці чалавека.

Асноўныя патрабаванні да вынікаў вучэбнай дзейнасці вучняў

Ведаць:

агульнае значэнне, марфалагічныя прыметы, сінтаксічную ролю дзеепрыметнікаў; асаблівасці ўжывання дзеепрыметнікаў у беларускай мове; правілы ўтварэння, напісання дзеепрыметнікаў, выдзялення дзеепрыметнікаў і дзеепрыметнікавых зваротаў знакамі прыпынку.

Умець:

распазнаваць у тэксце дзеепрыметнікі і дзеепрыметнікавыя звароты на аснове іх сэнсавых, марфалагічных і сінтаксічных прымет, вызначаць іх ролю ў тэкстах; замяняць дзеепрыметнікі і дзеепрыметнікавыя звароты іншымі моўнымі сродкамі, выяўляць сэнсавыя адрозненні; утвараць розныя формы дзеепрыметнікаў; выконваць марфалагічны разбор дзеепрыметнікаў; правільна скланяць дзеепрыметнікі і пісаць іх склонавыя канчаткі, суфіксы дзеепрыметнікаў залежнага стану прошлага часу -н-, -ен-, -ан-, -т-, не (ня) з дзеепрыметнікамі; выдзяляць знакамі прыпынку дзеепрыметнікі і дзеепрыметнікавыя звароты ў становішчы пасля слова, якое дзеепрыметнік паясняе, перад асабовым займеннікам; правільна ўжываць дзеепрыметнікі цяперашняга і прошлага часу, поўную і кароткую формы дзеепрыметнікаў ва ўласным маўленні; складаць сказы з дзеепрыметнікавымі зваротамі, інтанаваць сказы з дзеепрыметнікавымі зваротамі; карыстацца сказамі з дзеепрыметнікавымі зваротамі і складанымі сказамі як сінонімамі; камунікатыўна мэтазгодна выкарыстоўваць дзеепрыметнікі ў тэкстах навуковага і афіцыйнага стыляў; падрабязна пераказваць тэксты; перакладаць з рускай мовы на беларускую тэксты з элементамі апісання знешнасці чалавека; ствараць мастацкае апісанне знешнасці чалавека.

Валодаць:

нормамі ўтварэння і правапісу дзеепрыметнікаў залежнага і незалежнага стану, нормамі беларускай літаратурнай мовы пры падрабязным пераказе тэксту, перакладзе тэкстаў з рускай мовы на беларускую, стварэнні мастацкага апісання знешнасці чалавека.

Дзеепрыслоўе

(6 гадзін, з іх 2 гадзіны – на навучальную пісьмовую работу)

 Дзеепрыслоўе як асобая форма дзеяслова: агульнае значэнне, марфалагічныя прыметы, сінтаксічная роля. Правапіс не (ня) з дзеепрыслоўямі.

Дзеепрыслоўны зварот, знакі прыпынку.

Дзеепрыслоўі незакончанага і закончанага трывання, іх утварэнне і правапіс.

Патрабаванні да выбарачнага пераказу.

Навучальны выбарачны пераказ тэкстаў з дзеепрыслоўямі і дзеепрыслоўнымі зваротамі.

Віды дзейнасці: выбарачнае чытанне тэкстаў з мэтай адказу на пастаўленыя пытанні, выяўленне дзеепрыслоўяў і дзеепрыслоўных зваротаў, абгрунтаванне мэтазгоднасці ўжывання; замена дзеепрыслоўных зваротаў іншымі сінтаксічнымі канструкцыямі, выяўленне сэнсавых адрозненняў; запіс сказаў (тэкстаў) з заменай дзеясловаў адпаведнымі дзеепрыслоўямі; пашырэнне сказаў (тэкстаў) дзеепрыслоўнымі зваротамі; марфалагічны разбор дзеепрыслоўяў; стварэнне паведамленняў на лінгвістычную тэму аб дзеепрыметніку як асобай форме дзеяслова на аснове табліц і схем; выбарачны пераказ тэкстаў з дзеепрыслоўямі і дзеепрыслоўнымі зваротамі.

Асноўныя патрабаванні да вынікаў вучэбнай дзейнасці вучняў

Ведаць:

агульнае значэнне, марфалагічныя прыметы, сінтаксічную ролю дзеепрыслоўяў; правілы ўтварэння, напісання дзеепрыслоўяў, выдзялення дзеепрыслоўяў і дзеепрыслоўных зваротаў знакамі прыпынку.

Умець:

распазнаваць у тэксце дзеепрыслоўі і дзеепрыслоўныя звароты на аснове іх сэнсавых, марфалагічных і сінтаксічных прымет, вызначаць іх ролю ў тэкстах; утвараць розныя формы дзеепрыслоўяў (закончанага і незакончанага трывання); выконваць марфалагічны разбор дзеепрыслоўяў; правільна пісаць суфіксы дзеепрыслоўяў закончанага (-шы, -ўшы) і незакончанага (-ачы (-ячы), -учы (-ючы)), не (ня) трывання з дзеепрыслоўямі; правільна ўжываць дзеепрыслоўі закончанага і незакончанага трывання ва ўласным маўленні; інтанаваць сказы з дзеепрыслоўямі і дзеепрыслоўнымі зваротамі; карыстацца сказамі з дзеепрыслоўнымі зваротамі і сказамі з аднароднымі выказнікамі як сінонімамі; камунікатыўна мэтазгодна выкарыстоўваць дзеепрыслоўі для абазначэння дадатковага дзеяння; рабіць выбарачны пераказ тэкстаў з дзеепрыслоўямі і дзеепрыслоўнымі зваротамі.

Валодаць:

нормамі ўтварэння і правапісу дзеепрыслоўяў незакончанага і закончанага трывання, нормамі беларускай літаратурнай мовы пры выбарачным пераказе тэкстаў з дзеепрыслоўямі і дзеепрыслоўнымі зваротамі.

Прыслоўе

(12 гадзін, з іх 4 гадзіны – на кантрольную і навучальную пісьмовыя работы)

 Прыслоўе як часціна мовы: агульнае значэнне, марфалагічныя прыметы, сінтаксічная роля. Разрады прыслоўяў па значэнні (азнаямленне).

Ступені параўнання прыслоўяў, асаблівасці іх ужывання ў беларускай мове.

Утварэнне прыслоўяў. Правапіс прыслоўяў разам, праз дэфіс. Правапіс спалучэнняў, блізкіх да прыслоўяў.

Правапіс не (ня), ні з прыслоўямі.

Кантрольны падрабязны пераказ тэксту мастацкага стылю.

Навучальнае сачыненне-апісанне вёскі (горада, мікрараёна).

Віды дзейнасці: чытанне тэкстаў, вызначэнне адрасата і мэты выказвання, знаходжанне прыслоўяў, вызначэнне іх сэнсава-граматычнай і стылістычнай ролі; выбарачна-размеркавальны дыктант з запісам прыслоўяў у адпаведнасці з напісаннем разам, праз злучок ці асобна; выпісванне словазлучэнняў з прыслоўямі, абгрунтаванне спосабу іх утварэння; падбор беларускіх адпаведнікаў да спалучэнняў з прыслоўямі рускай мовы; марфалагічны разбор прыслоўяў; стварэнне паведамленняў на лінгвістычную тэму аб прыслоўі як часціне мовы на аснове табліц і схем; падрабязны пераказ тэксту мастацкага стылю; стварэнне тэкстаў з элементамі апісання пэўнай мясцовасці.

Асноўныя патрабаванні да вынікаў вучэбнай дзейнасці вучняў

Ведаць:

агульнае значэнне, марфалагічныя прыметы, сінтаксічную ролю прыслоўяў, асноўныя спосабы ўтварэння прыслоўяў, іх правапіс.

Умець:

распазнаваць у тэксце прыслоўі на аснове іх сэнсавых, марфалагічных і сінтаксічных прымет, вызначаць іх сэнсава-граматычную і стылістычную ролю, спосаб утварэння; правільна ўтвараць формы ступеней параўнання прыслоўяў; выконваць марфалагічны разбор прыслоўяў; правільна пісаць прыслоўі разам і праз дэфіс; пісаць асобна спалучэнні, блізкія да прыслоўяў, не (ня), ні з прыслоўямі; ужываць прыслоўі як сродак сувязі сказаў у тэксце, сродак арганізацыі тэкстаў розных тыпаў (для перадачы месцазнаходжання прадметаў – у тэкстах-апісаннях, прыслоўяў па-першае, па-другое і іншых – у тэкстах-разважаннях); карыстацца формамі ступеней параўнання прыслоўяў як сінонімамі; рабіць падрабязны пераказ тэксту мастацкага стылю; ствараць тэксты з элементамі апісання пэўнай мясцовасці.

Валодаць:

нормамі ўтварэння і правапісу прыслоўяў, нормамі беларускай літаратурнай мовы пры падрабязным пераказе тэксту мастацкага стылю, стварэнні тэкстаў з элементамі апісання пэўнай мясцовасці.

Службовыя часціны мовы і выклічнік

(1 гадзіна)

Паняцце пра службовыя часціны мовы. Месца выклічніка ў сістэме часцін мовы.

Віды дзейнасці: чытанне тэкстаў, выяўленне ў іх адрозненняў паміж самастойнымі і службовымі часцінамі мовы, абгрунтаванне іх спецыфікі; разбор сказаў па часцінах мовы, графічны сінтаксічны разбор сказаў.

Асноўныя патрабаванні да вынікаў вучэбнай дзейнасці вучняў

Мець уяўленне:

пра агульную характарыстыку і спецыфіку службовых часцін мовы і выклічніка, іх ролю ў будове словазлучэнняў і сказаў, адрозненне ад слоў самастойных часцін мовы.

Умець:

адрозніваць службовыя часціны мовы і выклічнік ад самастойных часцін мовы; вызначаць, з якімі самастойнымі часцінамі мовы яны ўжыты.

Валодаць:

нормамі беларускай літаратурнай мовы пры стварэнні ўласных выказванняў з выкарыстаннем слоў розных часцін мовы.

Прыназоўнік

(2 гадзіны)

Прыназоўнік як службовая часціна мовы. Асноўныя значэнні прыназоўнікаў (азнаямленне).

Вытворныя і невытворныя прыназоўнікі.

Прыназоўнікі простыя, складаныя і састаўныя, іх ужыванне і правапіс.

Віды дзейнасці: чытанне тэкстаў, вызначэнне адрасата і мэты выказвання, выяўленне прыназоўнікаў, вызначэнне іх сэнсава-граматычнай і стылістычнай ролі; устанаўленне адпаведнасці паміж значэннямі прыназоўнікаў і прыназоўнікавымі спалучэннямі; выпісванне словазлучэнняў з прыназоўнікамі; выбарачна-размеркавальнае спісванне ці дыктант з запісам прыназоўнікаў у адпаведнасці з паходжаннем ці будовай; падбор беларускіх адпаведнікаў да спалучэнняў з прыназоўнікамі рускай мовы; марфалагічны разбор прыназоўнікаў.

Асноўныя патрабаванні да вынікаў вучэбнай дзейнасці вучняў

Ведаць:

агульнае значэнне, марфалагічныя прыметы, сінтаксічную ролю прыназоўнікаў, разрады прыназоўнікаў па будове і паходжанні, правапіс прыназоўнікаў разам, праз злучок і асобна.

Умець:

распазнаваць у тэксце прыназоўнікі на аснове іх сэнсавых, марфалагічных і сінтаксічных прымет, вызначаць іх сэнсава-граматычную і стылістычную ролю; адрозніваць вытворныя прыназоўнікі ад самастойных часцін мовы, выконваць марфалагічны разбор прыназоўнікаў; правільна пісаць вытворныя прыназоўнікі, складаныя прыназоўнікі праз злучок; правільна ўжываць прыназоўнікі для перадачы розных сэнсавых адносін у сказе і тэксце, у тым ліку прыназоўнікі з (са), у (ва), па, згодна з, дзякуючы, падобна, адпаведна і іншыя прыназоўнікі; выкарыстоўваць спецыфічныя для беларускай мовы спалучэнні прыназоўнікаў з назоўнікамі, займеннікамі (у тым ліку пры перакладзе з рускай мовы); ужываць вытворныя прыназоўнікі з улікам іх стылістычнай дыферэнцыяцыі (вытворныя – пераважна ў публіцыстычным, афіцыйным і навуковым стылях); ствараць уласныя выказванні з мэтазгодным выкарыстаннем прыназоўнікаў рознай будовы і паходжання.

Валодаць:

нормамі правапісу простых, складаных і састаўных прыназоўнікаў, нормамі беларускай літаратурнай мовы пры стварэнні ўласных выказванняў.

Злучнік

(5 гадзін, з іх 2 гадзіны – на навучальную пісьмовую работу)

Злучнік як службовая часціна мовы.

Простыя і састаўныя злучнікі, іх ужыванне.

Адзіночныя, парныя, паўторныя злучнікі, іх ужыванне і правапіс.

Злучальныя і падпарадкавальныя злучнікі, іх ужыванне.

Навучальнае сачыненне-апавяданне пра свой род, сваіх продкаў.

Віды дзейнасці: аналіз тэкстаў (у тым ліку на лінгвістычную тэму), вызначэнне ў іх ролі злучнікаў; падзел тэкстаў на сказы з пастаноўкай знакаў прыпынку; складанне сказаў, тэкстаў са злучальнымі і падпарадкавальнымі злучнікамі; марфалагічны разбор злучнікаў; стварэнне паведамленняў на лінгвістычную тэму аб злучніку як службовай часціне мовы на аснове табліц і схем; стварэнне тэкстаў-апавяданняў пра свой род, сваіх продкаў.

Асноўныя патрабаванні да вынікаў вучэбнай дзейнасці вучняў

Ведаць:

агульнае значэнне, марфалагічныя прыметы, сінтаксічную ролю злучнікаў, разрады злучнікаў па будове, ужыванні і значэнні; правілы напісання злучнікаў разам і асобна.

Умець:

распазнаваць злучнікі ў тэкстах, вызначаць іх ролю; правільна выбіраць злучнікі (у адпаведнасці са значэннем і стылістычнай афарбоўкай), выконваць марфалагічны разбор злучнікаў; правільна ўжываць злучнікі ў сказах з аднароднымі членамі, у складаных сказах і для сувязі сказаў і частак тэксту; складаць тэксты з ужываннем розных злучнікаў; карыстацца паўторам злучніка з мэтай узмацнення выразнасці маўлення; ствараць тэксты-апавяданні пра свой род, сваіх продкаў.

Валодаць:

нормамі правапісу адзіночных, парных, паўторных злучнікаў, нормамі беларускай літаратурнай мовы пры стварэнні тэкстаў-апавяданняў.

Часціца

(6 гадзін, з іх 2 гадзіны – на кантрольную пісьмовую работу)

Часціца як службовая часціна мовы. Асноўныя разрады часціц (азнаямленне).

Правапіс часціц.

Часціцы не, ні, іх адрозненне. Правапіс не (ня), ні з рознымі часцінамі мовы (паўтарэнне).

Кантрольнае сачыненне-разважанне на маральна-этычную тэму.

Віды дзейнасці: чытанне і аналіз тэкстаў, вызначэнне ў іх ролі часціц; складанне плана і пераказ лінгвістычнага тэксту з апорай на план; лінгвістычны эксперымент: параўнанне сказаў з часціцамі і без іх; пераклад выказванняў з рускай мовы на беларускую, характарыстыка ўжывання пытальных часціц у беларускай і рускай мовах; марфалагічны разбор часціц; стварэнне паведамленняў на лінгвістычную тэму аб часціцы як службовай часціне мовы на аснове табліц і схем; складанне схем (табліц) пра напісанне часціцы не са словамі розных часцін мовы; стварэнне тэкстаў-разважанняў на маральна-этычную тэму.

Асноўныя патрабаванні да вынікаў вучэбнай дзейнасці вучняў

Ведаць:

агульнае значэнне, марфалагічныя прыметы, сінтаксічную ролю (для формаўтваральных і адмоўных) часціц.

Умець:

распазнаваць часціцы ў тэксце, вызначаць іх ролю; складаць з імі сказы, ужываць у маўленні; захоўваць правільную інтанацыю пры чытанні сказаў з часціцамі; карыстацца часціцамі як сродкам сувязі частак тэксту; рабіць марфалагічны разбор часціц; ствараць тэксты-разважанні на маральна-этычную тэму.

Валодаць:

нормамі правапісу не (ня-), ні з рознымі часцінамі мовы, нормамі беларускай літаратурнай мовы пры стварэнні тэкстаў-разважанняў.

Выклічнік

(1 гадзіна)

 Выклічнік як часціна мовы. Дэфіс у выклічніках. Знакі прыпынку ў сказах з выклічнікамі.

Віды дзейнасці: складанне плана тэксту на лінгвістычную тэму, пераказ тэксту з апорай на план; інтанаванне сказаў з выклічнікамі; складанне сказаў, у якіх адзін і той жа выклічнік перадае розныя пачуцці; удзел у дыялогах з выкарыстаннем выклічнікаў этыкету.

Асноўныя патрабаванні да вынікаў вучэбнай дзейнасці вучняў

Ведаць:

агульнае значэнне, марфалагічныя прыметы выклічніка.

Умець:

распазнаваць выклічнікі ў тэксце, вызначаць іх ролю; адрозніваць выклічнікі ад гукапераймальных слоў; правільна інтанаваць сказы з выклічнікамі, самастойна складаць новыя; дарэчы ўжываць выклічнікі ў маўленні.

Валодаць:

нормамі беларускай літаратурнай мовы пры стварэнні ўласных выказванняў у вусным і пісьмовым маўленні.

Пераход слоў з адной часціны мовы ў іншую

(1 гадзіна)

Ужыванне слоў у ролі розных часцін мовы.

Віды дзейнасці: чытанне лінгвістычнага тэксту, складанне яго плана і пераказ па плане; вызначэнне, у ролі якіх часцін мовы выступаюць пэўныя словы; перабудова, складанне сказаў, каб прапанаваныя словы выступалі ў ролі іншых, чым у тэксце, часцін мовы; складанне і запіс уласных сказаў, каб словы выступалі ў ролі розных часцін мовы.

Асноўныя патрабаванні да вынікаў вучэбнай дзейнасці вучняў

Мець уяўленне:

пра пераход слоў з адной часціны мовы ў іншую.

Умець:

складаць план тэксту, пераказваць тэкст па плане; вызначаць, у ролі якіх часцін мовы выступаюць словы ў сказах (тэксце); перабудоўваць, складаць сказы, каб прапанаваныя словы выступалі ў ролі іншых, чым у тэксце, часцін мовы; складаць і запісваць уласныя сказы, каб словы выступалі ў ролі розных часцін мовы.

Валодаць:

вывучанымі нормамі беларускай літаратурнай мовы пры пераказе тэксту, стварэнні ўласных выказванняў у вуснай і пісьмовай формах.

Падагульненне і сістэматызацыя вывучанага за год

(2 гадзіны)

Асноўныя марфалагічныя прыметы вывучаных часцін мовы.

Віды дзейнасці: размеркаванне слоў у адпаведнасці з іх часцінамоўнай прыналежнасцю; вызначэнне пачатковай формы слоў вывучаных часцін мовы; утварэнне пэўных форм слоў; пераклад слоў (словазлучэнняў, сказаў, тэкстаў) з рускай мовы на беларускую; марфалагічны разбор вывучаных часцін мовы.

Асноўныя патрабаванні да вынікаў вучэбнай дзейнасці вучняў

Ведаць:

агульнае значэнне, марфалагічныя прыметы, сінтаксічную ролю, правапіс вывучаных часцін мовы.

Умець:

распазнаваць вывучаныя часціны мовы ў пачатковай і іншых формах на аснове іх сэнсавых, марфалагічных і сінтаксічных прымет; адрозніваць самастойныя часціны мовы ад службовых часцін мовы і выклічніка; правільна вымаўляць і пісаць вывучаныя часціны мовы ў адпаведнасці з правіламі ўтварэння і правапісу; вызначаць сэнсава-граматычную і стылістычную ролю вывучаных часцін мовы ў тэкстах, рабіць іх марфалагічны разбор; правільна ўтвараць і ўжываць вывучаныя часціны мовы ва ўласным вусным і пісьмовым маўленні; ствараць вусныя і пісьмовыя выказванні розных тыпаў і стыляў маўлення; перакладаць словы (словазлучэнні, сказы, тэксты) з рускай мовы на беларускую.

Валодаць:

нормамі ўтварэння і правапісу вывучаных часцін мовы; вывучанымі нормамі беларускай літаратурнай мовы пры стварэнні ўласных выказванняў у вуснай і пісьмовай формах.